ভাষা সবার, ভাষা দীর্ঘস্থায়ী এবং ভাষা উৎপাদন সম্পর্কিত। এই তিন মৌলিক স্বভাব ভাষাকে শ্রেণী নিরপেক্ষ করেছে। সংক্ষেপে এটাই আমি বুঝতে পারলাম স্ট্যালিনের ভাষাভাবনা থেকে। আমাদের মান ভাষা প্রমিত ভাষা বিতর্কে শ্রেণি খুব গুরুত্বপূর্ণ হয়ে উঠেছে। বাংলাদেশের একজন বিখ্যাত নাট্য পরিচালক কামালউদ্দিন নীলু তার ‘মেটামরফসিস’ নাটকের মঞ্চায়নের পর, কাফকার গল্প অবলম্বনে করা ওই নাটকের ভাষা বিষয়ে আমার এক বন্ধুর আপত্তির উত্তরে বলেছিলেন, মাম্মি ড্যাডিদের কথা মাথায় রেখে আমি আমার সংলাপ তৈরি করেছি। কিন্তু আমার মনে হয়েছে, যেমন আমার বন্ধুরও মনে হয়েছিল, আসলে নীলু যেমন তেমন ভাবে সংলাপ লিখেছিলেন এবং তার এই যা-ইচ্ছা-তা সংলাপের কারণে তার ‘মেটামরফসিস’ মঞ্চে কিছু বিন্যস্ত লাফালাফি ছাড়া আর কিছুই সৃষ্টি করেনি। অবশ্য আমাদের ভাল না লাগলেও এই ‘নেশাগ্রস্ত শারীরিক কসরত’ এখন থিয়েটারের একটা বড় ফর্ম। আমাদের শ্রেণিবাদী যা-ইচ্ছা-তা লেখকরাও থিয়েটারের এই ‘নেশাগ্রস্ত শারীরিক কসরত’ ভাষায় প্রয়োগ করে বাড্ডা থেকে বারিধারাকে তাদের সাহিত্যকর্মে রূপদান করছেন। তবে এখনো পর্যন্ত কেউই তেমন সাহিত্যিক সফলতার মুখ দেখতে না পেয়ে, দৃশ্য মিডিয়াকেই আক্রান্ত করে যাচ্ছেন : ফলে বিরতিহীন ভাবে টিভিনাটক সিরিয়াল ও সুস্থধারার ছবিতে এই ভাষার প্রতাপ আমাদের মূল ভাষাকে বিকৃতই করছে, আর লেখার চেয়ে সেকাজ অভিনেতাদের মুখের ভাষায় করানো সহজ বলেই হঠাৎ করে দেশে শয়ে শয়ে নাট্যকারের (আসলে স্ক্রিপ্টরাইটার) দেখা মিলছে। আমি নিজে মান ভাষা প্রমিত ভাষা নিয়ে খুব একটা ভাবি না, কিন্তু ভাষার ব্যাকরণ খুবই গুরুত্বপূর্ণ এটা আমার উপলব্ধি। আমাদের রাজধানী ঢাকার এখনকার ভাষা, যা এক খিচুড়ি ভাষাই, তার রূপকে আমরা যেভাষায় প্রকাশ করব, সেতো বাংলাই, কাজেই বাংলা ব্যাকরণের নিয়ম মেনেই তাকে প্রয়োজন মতো ভেঙ্গেচুরে শিল্পসৃষ্টি হলে তো খারাপ ছিল না। কিন্তু লেখকদের ব্যাকরণ বিষয়ে উন্নাসিকতা ও বানান নিয়ে মামদোবাজি এসব তো শিল্পসৃষ্টির লক্ষণ নয়। স্ট্যালিন হয়তো যেকথা বলেননি, কিন্তু যা বলতেই পারতেন, ভাষা স্থিতিস্থাপক, কাজেই তার সব প্রয়োজনীয় ব্যাকরণ মেনেই বা নতুন ব্যাকরণ সৃষ্টি করেও, ভাষা অনেক টানাপোড়েন সহ্য করেও টিকে থাকতে পারে। ভাষাটাকে তাই জানতে হয়, ভাবতে হয়, বলতে হয়, দেখতে হয়, খেতে হয়, নিতে হয়, দিতে হয়, রাখতে হয়, ফেলতে হয়, ঢালতে হয়, ছাঁচতে হয়, ছেনতে হয়। আর ব্যাকরণ তো এসব ক্রিয়াকাণ্ডেরই স্বীকৃতি। তাই আমাদের উচিত ‘শ্রেণিভাষা’ না খুঁজে ভাষা ও আঞ্চলিক ভাষার পরিসরে থেকে ভাষার সৃষ্টিক্ষমতা বাড়ানো। সব সৃষ্টিশীল ভাষাভাষি ও ভাষাকর্মীদের নিজের ভাষার প্রতি এই দায়িত্ব পালন করা উচিত। ‘শ্রেণিভাষা’ খুঁজে মরা ভাষাভাষি ও ভাষাকর্মীরা সেই দায়িত্বেই অবহেলা করছেন।